Document ID: 31984D0134

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 2ας Μαρτίου 1984
για την τροποποίηση του πίνακα των τρίτων χωρών από τις οποίες τα κράτη μέλη επιτρέπουν την εισαγωγή ζώων βοοειδών, χοιροειδών και νωπών κρεάτων
(84/134/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των προβλημάτων υγειονομικού ελέγχου κατά την εισαγωγή ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 3,
Εκτιμώντας:
ότι η οδηγία 83/91/ΕΟΚ διεύρυνε το πεδίο εφαρμογής της βασικής οδηγίας 72/462/ΕΟΚ επιτρέποντας την εισαγωγή, από ορισμένες τρίτες χώρες καταγωγής, για την εφαρμογή του άρθρου 3, νωπών κρεάτων από άγρια δίχηλα και μόνοπλα ζώα·
ότι είναι απαραίτητο να τροποποιηθεί το παράρτημα της απόφασης του Συμβουλίου της 21ης Δεκεμβρίου 1976 για την κατάρτιση ενός πίνακα τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους και νωπών κρεάτων (3), όπως τροποποιήθηκε τελευταία από την απόφαση 79/560/ΕΟΚ της Επιτροπής της 4ης Μαΐου 1979 (4), λαμβάνοντας υπόψη κυρίως, όσον αφορά τα ζώα και τα νωπά κρέατα, τα κριτήρια που εκτίθενται στο άρθρο 3 παράγραφος 2 της οδηγίας·
ότι, αφενός, η Μπελίζ μπορεί να θεωρηθεί ότι ανταποκρίνεται σ ' αυτά τα κριτήρια, όσον αφορά τα νωπά κρέατα των βοοειδών και των κατοικιδίων μονόπλων και, συνεπώς, θα πρέπει να προστεθεί στον πίνακα·
ότι, αφετέρου, επί του παρόντος, τα κράτη μέλη δεν επιτρέπουν την εισαγωγή νωπού κρέατος αγρίων μονόπλων· ότι, συνεπώς, ενδείκνυται να επεκταθεί ο πίνακας μόνο για τα κρέατα των αγρίων διχήλων·
ότι, παρόλο που τηρούνται οι περιορισμοί που θέτει ο πίνακας, οι εισαγωγές κρεάτων αγρίων διχήλων ζώων εξακολουθούν να υπόκεινται σε εθνικές διατάξεις, όσον αφορά την υγειονομική και την κτηνιατρική επιθεώρηση, εφόσον δεν υπάγονται ήδη σε ισχύοντα κοινοτικά μέτρα υγειονομικής προστασίας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 79/542/ΕΟΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 2 Μαρτίου 1984.

Labels: 3
17
5
6